ไฟแนนซ์ทูเดย์
...ได้ข่าวว่า ยิ่งลักษณ์ ชินวัตร นายกรัฐมนตรี และฝ่ายการเมือง ยอมเงี่ยหูฟังเรื่องจำนำข้าวและยอมที่จะตีกรอบวงเงินไว้ที่ 5 แสนล้านบาท ไม่เพิ่มให้จากเดิมอีกแล้ว ที่ผ่านมาจะค่อยๆ เห็นว่ารัฐบาลพยายามออกมาตรการเพื่อลดวงเงินที่ใช้ในการจำนำลงเรื่อยๆ ตั้งแต่ ให้เกษตรกรจำนำข้าวเปลือกได้ปีละไม่เกิน 2 ครั้งต่อราย เลิกรับจำนำข้าวเบา ข้าวที่มีอายุน้อยกว่า 110 วัน ข้าว 18 สายพันธุ์ และเริ่มคุมเข้มเรื่องแบล็กลิสต์โรงสี
5 เม.ย. 2556

...ได้ข่าวว่า ยิ่งลักษณ์ ชินวัตร นายกรัฐมนตรี และฝ่ายการเมือง ยอมเงี่ยหูฟังเรื่องจำนำข้าวและยอมที่จะตีกรอบวงเงินไว้ที่ 5 แสนล้านบาท ไม่เพิ่มให้จากเดิมอีกแล้ว ที่ผ่านมาจะค่อยๆ เห็นว่ารัฐบาลพยายามออกมาตรการเพื่อลดวงเงินที่ใช้ในการจำนำลงเรื่อยๆ ตั้งแต่ ให้เกษตรกรจำนำข้าวเปลือกได้ปีละไม่เกิน 2 ครั้งต่อราย เลิกรับจำนำข้าวเบา ข้าวที่มีอายุน้อยกว่า 110 วัน ข้าว 18 สายพันธุ์ และเริ่มคุมเข้มเรื่องแบล็กลิสต์โรงสี 
...ส่วนมาตรการที่คาดว่าจะออกมาอีก นับจากนี้เชื่อว่าน่าจะเกี่ยวกับเรื่องการ จำกัดปริมาณการรับจำนำต่อครัวเรือน ซึ่งทำได้ผลมาแล้วกับการรับจำนำยางและมันสำปะหลัง หรือไม่ก็จำกัดวงเงินรับจำนำที่อาจให้ไม่เกิน 3 แสนบาท หรือ 5 แสนบาทต่อราย เชื่อว่าถ้ายอมทำตามข้อเสนอแบบนี้แต่แรกก็ไม่เจ๊งถึงแสนล้านบาทอย่างวันนี้แน่ 
...น่าเห็นใจ ธ.ก.ส. ที่กำลังรอลุ้นเรื่องการขอขยับเพดานการจ่ายโบนัสจาก 6 เดือน ให้เทียบเท่ากับแบงก์รัฐอีก 2 แห่ง คือ ออมสิน และ ธอส. ที่มีเพดานจ่ายโบนัสกัน 8 เดือน ซึ่งเรื่องดังกล่าวอยู่ระหว่างการพิจารณาของ สคร. 
...ที่ว่าน่าเห็นใจเพราะ ธ.ก.ส.นั้นถือได้ว่าเป็นแบงก์รัฐที่ถูกรัฐบาลใช้อย่างหนักเมื่อเทียบกับแบงก์รัฐด้วยกัน ซึ่งในปีบัญชี 2555 ที่ผ่านมา ธ.ก.ส.ยังทำกำไรได้กว่า 9,000 ล้านบาท จึงได้ยื่นเรื่องขอเบี้ยขยันเพิ่ม เพราะเห็นว่านอกเหนือจากงานปกติ พนักงานทุ่มเททำโครงการตามนโยบายของรัฐแบบเต็มที่ทั้ง 4 โครงการ ได้แก่ การรับจำนำข้าวทุกเมล็ด การพักหนี้เกษตรรายย่อย บัตรสินเชื่อเกษตรกร ประกันภัยนาข้าว 
...ด้าน สคร.ตีตกเรื่องเบี้ยขยันไป แต่ขอศึกษาเรื่องขยายเพดานโบนัสเพิ่ม ซึ่งต้องมาลุ้นว่า สคร.จะให้เพิ่มเพดานเป็น 7 เดือน หรือ 8 เดือนกันแน่ 
...ส่วนธนาคารอิสลามฯ ยังลูกผีลูกคน ยังไม่รู้ว่าจะฟื้นฟูได้เร็วแค่ไหน เพราะเกิดคลื่นใต้น้ำเยอะ พนักงานกระซิบบอกว่า แทนที่ผู้บริหารมาใหม่จะมองพนักงานเป็นมิตร กลับมองพนักงานเป็นศัตรู แล้วจะทำงานกันได้ยังไงล่ะ